Pamje nga ura

Pamje nga ura, është një teatër shqiptar me premiere në nëntor-dhjetor 2007.

Një familje italiane në lagjet e Bruklin mbart fatin e shumë të tjerave që morën rrugën drejt ëndrrës amerikane. Edi Karbone është një prej tyre. Ngarkesa emocionale që e gjen edhe në personazhet e tjerë, ka zbritur dukshëm në të. Timo Flloko ndërron shpesh fytyrat. Ai është një italian, të cilit duart i janë bërë me kallo nga puna. Sapo zbret shkallët e hekurta gjendet streha që ai ka arritur të sigurojë për Bean (Yllka Mujo), gruan e tij, dhe për mbesën e saj jetime, Ketrin Olta Gixhari. Flloko vjen në këtë rol pas një interpretimi të rëndësishëm në pjesën “Për një fjalë goje”. Personazhi i tij mban një dramacitet i shkaktuar jo vetëm nga jeta prej emigranti. Ai plagoset shpirtërisht nga thyerja e marrëdhënieve me Ketrin. Fillimisht ai e donte në rolin e një babai, e mbronte dhe kur ajo bëhet një vajzë e bukur, e ka të pamundur të mos e shohë si një fëmijë. Ndjenjat e tij shkojnë më tej, ndonëse ai i lufton. Personazhi i Fllokos flet me hijen e rëndë edhe kur nuk ka fjalë. Ndërsa Bea, nën interpretimin e Yllka Mujos është një mbështetje e mirë për të. Yllka Mujo përthith sërish rolin e një gruaje. Të gjetura ishin batutat që përcillnin një humor fin e që fshehtas vinin më në pah dramën. Sidomos të ushqyera nga personazhi i Rudolfos, përcjellë mjaft mirë nga aktori dhe regjisori i ri, Indrit Çobani. Së bashku me Markon (Bujar Asqeriu), ata janë dy vëllezër italianë që kanë kaluar klandestinçe drejt Amerikës. Gjejnë strehë në shtëpinë e Edi Karbones, si kushërinj të Beas. Ardhja e tyre do të jetë një krisje e madhe për Edi Karbonen. Ketrin dashurohet me Rudolfon dhe Karbone nuk mund ta pranojë këtë. Bën çmos që t’i ndajë. Ndjenja e shtyn deri sa të denoncojë se në shtëpine e tij gjenden dy emigrantë italianë të paligjshëm. Marko, nga duart e të cilit presin bukën fëmijët dhe gruaja që ka lënë në Itali, nuk mund ta përtypë këtë. Një figurë e realizuar mjaft mirë nga Bujar Asqeriu. Mes tij dhe Edit nis një urrejtje që është gati t’i sakrifikojë të dy. Në kushtet e një dyzimi të thellë, Edi Karbone përleshet me Markon, duel që ndalet nga të tjerët. Në gjithë atë presion, Edi i jep fund jetës. Drama kulmon në këtë çast. Ishin të shumtë mes publikut ata që e kaluan me përlotje këtë çast. Ndërsa Fatos Sela mbyll sërish rrëfimin që pritet me duartrokitje të shumta.

Aktorët
Timo Flloko
Yllka Mujo
Fatos Sela
Bujar Asqeriu
Bujar Idrizi
Olta Gixhari

Kategoria:Drama shqip
Kategoria:Shfaqje